વીએએસસીએસસીના નિયામક દિલીપ સૂરકર ચિત્રલેખાને કહે છે કે હાલનું પ્રાથમિક શિક્ષણ અને પરીક્ષાપદ્ધતિ તેજસ્વી ને સામાન્ય એમ બધા વિદ્યાર્થીઓ માટે સમાન છે એથી વિદ્યાર્થીઓની જિજ્ઞાસાવૃત્તિ સંતોષાતી નથી. આપણે ત્યાં રિયુઝ-રિસાઈકલની મોટી મોટી વાતો થાય છે, પરંતુ બાળકોને જૂની, બિનઉપયોગી કે નવી સામગ્રીની કાર્યપદ્ધતિથી અજાણ કે દૂર રાખવામાં આવે છે, વળી, ઘણી શાળામાં તો પ્રયોગશાળાની સુવિધા સુદ્ધાં હોતી નથી એથી અમે નજીવા દરે પ્રયોગ કે પ્રોજેક્ટ કરવાની સગવડ આપીએ છીએ.ગણિત, વિજ્ઞાન જેવા અઘરા વિષય શીખવા માટે ડિઝાઈન બેઝ્ડ લર્નિંગ પ્રોગ્રામ અસરકારક રહ્યા છે. વિદ્યાર્થીઓ ચાર્ટ, રમકડાં, મોડેલ, પ્રોજેક્ટ, વગેરે જાણી-શીખી શકે છે. આ સંજોગોમાં વિદ્યાર્થીના વિચારને પ્રોત્સાહિત કરવા અને જિજ્ઞાસા સંતોષવા માટે અમે ચારેક વર્ષ પહેલાં કેન્દ્રના વિજ્ઞાન અને પ્રાગૌદ્યોગિકરણ તથા સંસ્કૃતિ મંત્રાલયને રજૂઆત કરી હતી. ગુજરાતમાં જિલ્લાકક્ષાનાં વીસેક લોકવિજ્ઞાન કેન્દ્ર, અમદાવાદનાં વીએએસસીએસસી, સાયન્સ સિટી સહિત ઘણાં સરકારી અને ખાનગી વિજ્ઞાન કેન્દ્રો છે. એમાં વિદ્યાર્થીઓના વિચારો અને જિજ્ઞાસા પોષાય એવી પ્રવૃત્તિ શરૂ કરવાનો અમારો વિચાર હતો.